**Dôvodová správa**

**A. Všeobecná časť**

Návrh zákona, ktorým sa mení zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (ďalej len „návrh zákona“) predkladajú ako iniciatívny materiál poslanci Národnej rady Slovenskej republiky Vladimíra Marcinková, Juraj Krúpa a Petra Krištúfková.

Cieľom návrhu zákona je zvýšiť výšku materského poberaného policajtkou, policajtom, profesionálnou vojačkou alebo profesionálnym vojakom (ďalej len „poberateľ dávky“) z doteraz ustanovených 70 % čistého denného služobného platu na 75 % čistého denného služobného platu. Účelom návrhu zákona je zlepšenie sociálnej situácie a zabezpečenie príjmu na úhradu zvýšených nákladov na dieťa a poberateľa dávky v čase, kedy poberateľovi nie je umožnené z dôvodu tehotnosti alebo trvalej starostlivosti o novonarodené dieťa vykonávať štátnu službu. Na základe uvedeného bude výška materského poberaného podľa zákona č. 328/2002 Z. z. ustanovená obdobne, ako je stanovená výška materského poberaného podľa všeobecných predpisov o sociálnom poistení.

Prijatie návrhu zákona bude mať  pozitívne sociálne vplyvy, negatívne vplyvy na rozpočet verejnej správy a nebude mať vplyvy na služby verejnej správy pre občana, na podnikateľské prostredie, životné prostredie a informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná a s právom Európskej únie.

Návrh zákona nie je predmetom vnútrokomunitárneho pripomienkového konania.

**B. Osobitná časť**

**K Čl. I**

Navrhuje sa zvýšenie dávky materské zo súčasných 70 % čistého denného služobného platu na 75 % čistého denného služobného platu.

Materské vo výške 75 % čistého denného služobného platu sa navrhuje poskytnúť aj policajtke a profesionálnej vojačke, ktorej nemocenské zabezpečenie podľa zákona č. 328/2002 Z. z. skončilo počas trvania tehotenstva, avšak nárok na materské jej vznikol do ôsmich mesiacov od skončenia služobného pomeru.

**K Čl. II**

Navrhuje sa účinnosť zákona, vzhľadom na dĺžku legislatívneho procesu, od 1. júna 2021.

**Doložka zlučiteľnosti**

**návrhu zákona s právom Európskej únie**

1. **Navrhovateľ zákona:** poslanci Národnej rady Slovenskej republiky Vladimíra Marcinková, Juraj Krúpa a Petra Krištúfková
2. **Názov návrhu zákona:** Návrh zákona, ktorým sa mení zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov
3. **Predmet návrhu zákona nie je upravený v práve Európskej únie:**

a) v primárnom práve,

b) v sekundárnom práve,

c) v judikatúre Súdneho dvora Európskej únie.

**Vzhľadom na vnútroštátny charakter návrhu zákona sa body 4 a 5 nevypĺňajú.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Návrh zákona bude mať negatívny vplyv na rozpočet verejnej správy. V roku 2021 sa v nadväznosti na navrhované zvýšenie sumy materského o 5 % zo súčasných 70 % na 75 % čistého denného služobného platu policajta alebo vojaka predpokladá dopad na rozpočet verejnej správy vo výške približne 166 000 eur. V nasledujúcich rokoch 2022 a 2023 sa predpokladá dopad na rozpočet verejnej správy o približne rovnakú sumu. Pri stanovení nákladov sme vychádzali z priemerného počtu 610 poberateľov materského v roku 2020.*

*Materské ako dávka nemocenského zabezpečenia je poskytované z prostriedkov osobitných účtov Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Slovenskej informačnej služby, Národného bezpečnostného úradu a Ministerstva financií Slovenskej republiky, resp. Finančného riaditeľstva Slovenskej republiky.*

*Návrh zákona bude mať pozitívny sociálny vplyv, nakoľko jeho cieľom je zvýšiť finančné zabezpečenie policajtov a vojakov v čase, kedy z dôvodu tehotnosti alebo trvalej starostlivosti o novonarodené dieťa nemôžu vykonávať štátnu službu. Pozitívne ovplyvnenými skupinami majú byť policajtky, policajti, profesionálne vojačky a profesionálni vojaci, ktorým vznikne nárok na materské podľa zákona č. 328/2002 Z. z.*

*Návrh zákona nebude mať žiaden vplyv na podnikateľské prostredie, životné prostredie a ani na informatizáciu spoločnosti.*

**A.4. Alternatívne riešenia**

*bezpredmetné*

**A.5. Stanovisko gestorov**